Zagreb, 20. 11. 2018.

 **ZAKLJUČCI**

SA STRUČNOG SKUPA

HRVATSKE UDRUGE RAVNATELJA OSNOVNIH ŠKOLA

***„Motivacija, kreativnost i inovativnost u osnovnoj školi“***

Poreč, 12. – 14. studeni 2018.

Poštovana ministrice, gospođo Divjak,

 Hrvatska udruga ravnatelja osnovnih škola održala je vrlo uspješan stručni skup na temu: „**Motivacija, kreativnost i inovativnost u osnovnoj školi**“ u vremenu od 12. – 14. studenog 2018. godine u Poreču. Program je bio raznolik s brojnim zanimljivim temama i predavačima koji su pobudili veliki interes više od 500 ravnateljica i ravnatelja osnovnih škola Republike Hrvatske.

 Vjerujem da će sudionicima stečena znanja i razmjena iskustava pomoći u njihovom daljnjem radu kao i iskustva dviju škola OŠ Milke Trnine iz Križa i OŠ Ludina iz Velike Ludine o eksperimentalnoj provedbi programa „Škola za život“ koja nas sve očekuje sljedeće školske godine.

 Žao nam je što niste i ovaj puta bili s nama, ali smo svakako zahvalni što je u ime Ministarstva znanosti i obrazovanja sudionike skupa pozdravila gospođa Branka Ramljak državna tajnica za osnovno školstvo i znanost te da su u programu sudjelovali gospodin Momir Karin, pomoćnik ministrice, gospođa Zdenka Čukelj, načelnica za osnovno školstvo te gospođa Ivana Pilko Čunčić, voditeljica službe za osnovno školstvo.

 Držim da je partnerska suradnja Ministarstva znanosti i obrazovanja i naše Udruge ključna za realizaciju započetih reformskih promjena u sustavu osnovnoškolskog odgoja i obrazovanja. Također držim da sve promjene i reforma obrazovanja uključene u Strategije obrazovanja, znanosti i tehnologije ne mogu biti uspješno realizirane bez učinkovitog sustava upravljanja i rukovođenja. Zato ravnatelji osnovnih škola ponovno ukazuju na bitne nedostatke postojećih zakonskih rješenja i prakse:

* Ravnatelji se u hrvatskim osnovnim školama suprotno praksi u zemljama EU biraju bez pripreme i propisanih kriterija temeljenih na kvaliteti i provjeri kompetencija.
* Bez obzira na uspješnost rada ravnatelja, nakon isteka mandata postoji mogućnost da isti ne bude izabran zbog raznih političkih ili osobnih interesa.
* S obzirom da je u postojećem Zakonu navedeno da se s ravnateljem sklapa ugovor o radu na određeno vrijeme, neizabrani ravnatelj postaje tehnološki višak bez ikakvih drugih prava koja imaju svi ostali zaposlenici u školstvu.

 Poznato Vam je da je Zakon o odgoju i obrazovanju u osnovnoj i srednjoj školi od 2008. godine do danas izmijenjen već 14 puta i svakim izmjenama prava ravnatelja kao i ovlasti su smanjivana. Podsjećam da su ravnatelji u svim tim izmjenama ostali bez mogućnosti napredovanja u zvanje kao i bez otpremnine. Radni odnos s neodređenog radnog vremena pretvoren je u određeno, a ukinuta je i plaća za razdoblje od 4 mjeseca u slučaju neizbora. Iz navedenih razloga smo zahvalni što ste pokrenuli izradu novog Pravilnika o napredovanju učitelja, stručnih suradnika, odgojitelja i ravnatelja kojim će se ispraviti nepravda prema ravnateljima nakon 23 godine.

 S obzirom da je jedini kriterij za plaću ravnatelja broj učenika bez obzira na uvjete rada, složenost i zahtjevnost poslova te rezultate i kvalitetu mnogi ravnatelji unatoč visokoj odgovornosti imaju nižu plaću od nekih učitelja koji su stekli zvanje mentora ili savjetnika jer se plaća ravnatelja određuje isključivo prema broju učenika kojih je svakim danom sve manje u našim školama. Kriterij određivanja plaće prema broju učenika je vrlo nepošten i potrebno ga je hitno mijenjati i uskladiti s realnim stanjem u državi uzimajući u obzir uvjete rada, više stupnjeva prema broju učenika, rad u smjenama, specifičnosti škola, uspješnost u radu i dr.

 Uspoređujući odgovornosti ravnatelja u ostalim javnim službama možemo utvrditi da ravnatelji osnovnih škola imaju značajno više odgovornosti, a značajno manja prava i ovlasti. Obzirom na sadašnji nepovoljni status ravnatelja u odnosu na položaj ostalih zaposlenika u školstvu te ravnatelja u ostalim javnim službama realno je očekivati sve manje kompetentnih, stručnih i motiviranih učitelja koji se žele prihvatiti ovoga odgovornog posla, a da nisu na kraju svog radnog vijeka odnosno pred mirovinom.

 Kako bi se riješili navedeni problemi te realizirali ciljevi iz Strategije obrazovanja, znanosti i tehnologije nudimo Vam suradnju u rješavanju navedenih problema jer držim da imamo znanja, iskustva i motivacije i da smo spremni biti istinski pravi partneri našeg Ministarstva koji žele unaprijediti sustav osnovnoškolskog odgoja i obrazovanja.To od nas očekuju naši članovi, učitelji, roditelji i posebno učenici kojima smo dužni osigurati najbolje obrazovanje za njihov razvoj i odrastanje.

 Poštovana ministrice, stoga Vam šaljem zaključke sa stručnog skupa u vjeri da ćete ih razmotriti i prihvatiti kao podlogu za uspješnu buduću suradnju koja će rezultirati poboljšanjem i unaprjeđenjem sustava osnovnoškolskog odgoja i obrazovanja:

1. Predlažemo donošenje odluke o formiranju stalne Radne skupine predstavnika Ministarstva znanosti i obrazovanja i Hrvatske udruge ravnatelja osnovnih škola koja će sustavno raditi na poboljšanju i unaprjeđenju osnovnog školstva
2. Predlažemo da od Vlade Republike Hrvatske tražimo povećanje izdvajanja za školstvo i osiguranje pedagoškog standarda jednakog za svakog učenika
3. Predlažemo da Radna skupina zajednički izradi kriterije za povećanje plaća i drugih materijalnih prava učitelja, stručnih suradnika i ravnatelja, ali i ostalih radnika škole.
4. Predlažemo nastavak rada na provedbi 5. cilja Strategije obrazovanja, znanosti i tehnologije kojim se rješava pitanje upravljanja i rukovođenja u odgojno – obrazovnim ustanovama sukladno Akcijskom planu Vlade Republike Hrvatske za 2019. godinu.
5. Predlažemo da se planski i sustavno pristupi sređivanju postojećih normativno - pravnih akata u sustavu osnovnog školstva kako bi se osigurala veća efikasnost u provedbi i realizaciji

 Zaključci su jednoglasno usvojeni dana, 14.11.2018. godine u Poreču te se upućuju svim nadležnim tijelima kao i stručnoj i široj javnosti.

Predsjednik HUROŠ-a:

Nikica Mihaljević, prof.